Addis Abeba het 'n internasionale lughawe, 'n spoorlyn wat na die hawe van Djiboeti lei en 'n universiteit (1950). Belangrike bedrywe sluit tabak, voedselprodukte, tekstiel, chemikalieë en sement in.
Die St. George-katedraal, nasionale museum, nasionale biblioteek en Menelik II se graftombe is van die besienswaardighede vir die toeris. Die stad was die hoofkwartier van die Organisasie vir Afrika-eenheid en is steeds die hoofkwartier van die Verenigde Nasies se Ekonomiese Kommissie vir Afrika en van die Afrika-unie.
Addis Abeba se bevolking is in 1992 geskat op 1 763 000, maar het intussen toegeneem tot 3 627 934 (2007), wat daarvan die grootste stad in 'n land wat nié aan die see grens nie, maak.